**INFORMATĪVAIS ZIŅOJUMS**

**par Eiropas Savienības Konkurētspējas ministru padomes 2021. gada 22.marta sanāksmē izskatāmajiem jautājumiem**

2021.gada 22.martā notiks neformālā Eiropas Savienības (turpmāk - ES) Konkurētspējas ministru videokonference. Darba kārtībā plānota viedokļu apmaiņa par stratēģisko autonomiju. Sanāksmē tiks izskatīti šādi Ekonomikas ministrijas, Ārlietu ministrijas un Aizsardzības ministrijas kompetences jautājumi:

1. **Stratēģisko atkarību identificēšana un atbilstoši pasākumi to novēršanai**

= *Politikas debates*

Stratēģiskās autonomijas jēdziens ES tiek izmantots plaši, lai gan nav ne precīzi aprakstīts vai nodefinēts. Izpratne par stratēģisko autonomiju tirdzniecības un rūpniecības politikā ir spēja sevi nodrošināt jomās, kas nepieciešamas dažādu krīžu pārvarēšanai ģeopolitisko pārmaiņu kontekstā, lai nodrošinātu iedzīvotāju veselību, dzīvību un drošību, un nepārtrauktību preču un pakalpojumu sniegšanā. Eiropas ekonomika ir atkarīga no ārējiem enerģijas avotiem, izejvielām, tehnoloģijām, kā arī un to piegādātājiem un piegādes ķēdēm.

Kopējā drošības un aizsardzības politikā (KDAP) ES stratēģiskās autonomijas jēdziens formāli atspoguļots 2016. gada Eiropadomes decembra secinājumos[[1]](#footnote-2), kur minēts, ka ES jāspēj rīkoties un sadarboties ar starptautiskiem un reģionāliem partneriem, kur vien iespējams, vienlaikus spējot rīkoties autonomi kad un kur nepieciešams. Atsauces uz ES stratēģiskās autonomijas sekmēšanu ir iekļauta arī citos ES KDAP dokumentos, tostarp, ES Globālajā stratēģijā par ārlietu un drošības politikas jautājumiem.

Sākotnēji stratēģiskās autonomijas jēdziens pamatā tika attiecināts uz ES krīžu vadības spējām un militāro industriju, taču iepriekšējo gadu laikā tas ieguvis arvien lielāku politisko un stratēģisko nokrāsu un, līdz ar to, neviennozīmīgu vērtējumu kā ES dalībvalstu, tā arī ES stratēģisko partneru vidū. Jāuzsver, ka Eiropas stratēģiskā autonomija ir cieši saistīta ar ASV un transatlantisko attiecību lomu Eiropas aizsardzībā un NATO.

Līdz ar to šobrīd ir īpaši aktualizējusies diskusija par Eiropas stratēģisko autonomiju. Šī brīža diskusijas mērķis gan nav definēt pašu stratēģiskās autonomijas jēdzienu, bet gan identificēt kopējos stratēģiskos mērķus un uzdevumus ES drošībā un aizsardzībā, lai rezultātā ES būtu noturīgāka un spētu sekmīgāk aizstāvēt savas vērtības.

Kā papildus faktors jāmin, ka COVID-19 krīze ES darba kārtībā ir aktualizējusi stratēģisko autonomiju plašākā nozīmē, ietverot ne tikai drošību un aizsardzību, bet arī rūpniecību, medicīnu un citas kritiski svarīgas nozares. Arī ES Ārlietu padomē Kopējās tirdzniecības politikas jautājumos ir uzsāktas diskusijas par atvērtas stratēģiskās autonomijas aspektiem.

Pēdējā gada laikā ES ir panākusi vienprātību atsevišķās politikas jomās, proti, tirdzniecības un rūpniecības politikā, par nepieciešamību veicināt Eiropas stratēģisko autonomiju, vienlaikus saglabājot atvērtību pārējai pasaulei. Minētā jautājuma risināšanā liela nozīme ir rūpniecības, tirdzniecības un konkurences politikai, ko pierāda Covid-19 krīzes laikā gūtās atziņas, cik svarīgi ES ir pastiprināt centienus noteikt un risināt tās stratēģiskās atkarības gan ES, gan ārpus tās, vienlaikus aizsargājot ES atvērto ekonomiku.

Attiecīgi ES dalībvalstis tiks aicinātas identificēt iespējamās stratēģiskās atkarības, izvērtēt ES stratēģisko atkarību uzraudzību un iegūt labāku izpratni par tām, izmantojot vairākas ES iniciatīvas. Šīs iniciatīvas ietver darbu saistībā ar Farmācijas stratēģiju,[[2]](#footnote-3) Kritisko izejvielu rīcības plānu,[[3]](#footnote-4) Rīcības plānu sinerģijai starp civilajām, aizsardzības un kosmosa nozarēm,[[4]](#footnote-5) kā arī plašākā nozīmē saistībā ar Eiropas Komisijas (turpmāk – EK) darbu stratēģiskās tālredzības jomā[[5]](#footnote-6) un Jauno rūpniecības stratēģiju[[6]](#footnote-7). Papildus ES tirdzniecības politikas pārskats paredz ES noturības kontekstā, ka tirdzniecības politika var dot ieguldījumu, nodrošinot stabilu, uz noteikumiem balstītu tirdzniecības sistēmu, atverot jaunus tirgus, lai dažādotu piegādes avotus, un izstrādājot sadarbības sistēmas taisnīgai piekļuvei kritiski svarīgiem krājumiem.

Šīs iniciatīvas apvienojumā ar gaidāmo Jauno rūpniecības stratēģiju nodrošinās ES un tās dalībvalstīm pamatu sistemātiskai tās iespējamo stratēģisko atkarību uzraudzībai rūpniecības ekosistēmās.

Secīgi stratēģisko atkarību uzraudzībā īpaši nozīmīga ir regulāra sadarbība starp dalībvalstīm, EK un rūpniecības nozari, lai izvērtētu stratēģisko atkarību ietekmi uz konkrētu rūpniecības ekosistēmu darbību un nolemtu attiecīgus pasākumus stratēģisko atkarību risināšanai.

Līdz šim jau kopīgā visu pušu sadarbības rezultātā ir veiksmīgi izdevies ieviest praksē vairākus pasākumus, reaģējot uz apzinātajām stratēģiskajām atkarībām. Kā piemēram:

* Atveseļošanas un noturības mehānisms (turpmāk – ANM), kam ir svarīga nozīme, lai palielinātu dalībvalstu stratēģiskās investīcijas, piemēram, saistībā ar digitālajām tehnoloģijām (mākoņpakalpojumi, pusvadītāji un procesori).
* Izejvielu alianse, kuras mērķis ir dažādot piegādes ķēdes, kā arī apzināt šķēršļus, izaugsmes un investīciju iespējas, lai veidotu kapacitāti visos izejvielu vērtības ķēdes posmos. Tāpat līdztekus Izejvielu aliansei, šobrīd darbojas arī virkne citu alianšu, kas veicina Eiropas ekonomikas noturību pret ārējiem satricinājumiem un iekšējo spēju jeb pašpietiekamības stiprināšanā.
* ES finansējums kosmosa projektiem un programmām papildinājumā ar ES tiesību aktiem attiecībā uz kritisko infrastruktūru, kritiskajām tehnoloģijām vai kritiskajiem ieguldījumiem, tostarp ieguldījumiem pētniecībā un izstrādē, lai novērstu atsevišķus identificētos riskus kosmosa telpā un programmās.

ES jāsargā piekļuve ieguldījumiem, produktiem, pakalpojumiem un tehnoloģijām, kas ir nepieciešamas ES stratēģisko prioritāšu īstenošanai. Lai to panāktu, ES kopīgi dalībvalstīm jāizmanto viss pieejamo iespēju un politikas instrumentu klāsts, tajā skaitā iekšējo un ārējo izejmateriālu ieguves dažādošana, gatavība krīzēm un stratēģisko materiālu uzkrāšana, kā arī ES kapacitātes pilnveidošana. Covid-19 krīze ir parādījusi, ka ES jābūt gatavai pietiekami elastīgi un savlaicīgi reaģēt uz negaidītiem satricinājumiem. Papildus kritisko piegāžu pieejamībai, paredzot traucējumus un reaģējot uz tiem, ir arī jāgarantē atbilstīgs noturības līmenis pret drošības apdraudējumiem, jo īpaši kiberdrošības uzbrukumiem kritiskajai infrastruktūrai un stratēģiskajiem objektiem.

**Latvijas nostāja:**

Latvija kopumā atbalsta diskusijas par stratēģisko atkarību identificēšanu, kā arī pozitīvi vērtē esošās un gaidāmās ES līmeņa iniciatīvas, kas vērstas uz atkarību mazināšanu.

Latvija, šī gada sākumā, kopā ar Dāniju, Čehiju, Igauniju, Somiju, Īriju, Lietuvu, Maltu, Nīderlandi, Slovākiju un Zviedriju ir iesniegušas Eiropas Komisijai ne-papīru ar savu redzējumu par stratēģisko autonomiju ES, saglabājot atvērtu ekonomiku. Kā būtiskāko risinājumu Latvija saredz darbības, kas stiprina un pilnveido ES vienoto tirgu, kas ir pamats ES globālai konkurētspējai. Īstermiņā liela nozīme šajā kontekstā ir ANM, kur dalībvalstu atveseļošanas un noturības plāni ciešā sasaistē ar Eiropas semestri dos būtisku ieguldījumu valstu ekonomikas atveseļošanai, lai atkoptos pēc COVID-19 izraisītās krīzes.

Nešaubīgi ES ir jāspēj pielāgoties globālajiem drošības izaicinājumiem un jābūt nozīmīgam spēlētājam miera un stabilitātes sekmēšanā starptautiskā mērogā. Lai to īstenotu, ES ir jāturpina uzlabot sava noturība un rīcībspēja krīzes situācijās, kā arī jāturpina attīstīt civilās un militārās spējas.

Mūsdienu globālie draudi ir ļoti kompleksi un skar teju visas nozares. ES priekšrocība ir tās dažādie instrumenti (kā civilie, tā militārie), politikas un sadarbības formāti, kas ļauj īstenot visaptverošu pieeju, kā arī efektīvāk izmantot dalībvalstu resursus. Tomēr svarīgi, lai šie centieni nerada priekšstatu par ES mērķi kļūt militāri autonomai un dublēt NATO funkcijas, kas tādējādi iespaidotu arī transatlantisko vienotību. Mūsuprāt, galvenais drošības un aizsardzības garants Eiropā ir un paliek NATO. Tāpēc esam piesardzīgi par stratēģiskās autonomijas fokusēšanu uz Eiropas aizsardzību un militāro sadarbību. Uzskatām, ka primāri ir jāvērtē nepieciešamība stiprināt stratēģisko autonomiju citās kritiski svarīgās nozarēs, kurās Covid-19 krīze izgaismojusi ES vājos punktus, kā rūpniecība, veselība un tml.

Tāpat uzskatām, ka mūsdienu pārnacionālo drošības izaicinājumu risināšanā visefektīvākā ir multilaterālā pieeja, kas balstās ciešā sadarbībā ar partnervalstīm, reģioniem un starptautiskajām organizācijām.

*Diskusijas jautājumi:*

1. *Vai dalībvalstis piekrīt nepieciešamībai pēc ciešākas sadarbības sistēmiskā stratēģisko atkarību novērošanā saistībā ar ES visjutīgākajām ekosistēmām? Kāda var būt industrijas loma šajā jautājumā?*

Latvija uzskata, ka ANM un labi strādājošs ES vienotais tirgus ir atbilde stratēģisko atkarību novēršanai, vienlaikus apzinoties, ka tikai industrija spēs radīt inovācijas, kas novērsīs ES atkarības visjutīgākajās ekosistēmās.

Sadarbība ES vienotā tirgus stiprināšana un atbilstoša regulējuma radīšana ir labākais veids kā paaugstināt Eiropas konkurētspēju globālā līmenī un sekmēt stratēģisko autonomiju.   Eiropas rūpniecības un pakalpojumu sektora panākumi pasaules ekonomikā pirmām kārtām būs atkarīgi no mūsu spējas nepārtraukti modernizēt, stiprināt un integrēt ES vienoto tirgu. Tas sākas ar atlikušo šķēršļu novēršanu un visaptverošas Jaunās rūpniecības stratēģijas, Mazo un vidējo uzņēmumu stratēģijas[[7]](#footnote-8) un Ilgtermiņa rīcības plāna vienota tirgus noteikumu labākai ieviešanai un izpildei[[8]](#footnote-9) sekmīgu īstenošanu papildinājumā ar citām iniciatīvām.

Latvija īpaši atbalsta ciešāku sadarbību ANM instrumenta izmantošanā, kas dod iespēju stiprināt Eiropas stratēģisko noturību, uzņēmumiem attīstot tehnoloģijas kopīgos Eiropas pārrobežu sadarbības projektos, primāri mikroprocesoru un pusvadītāju jomā, digitālo prasmju pilnveidošanā, 5G tīkla attīstībā, biomedicīnā uc. Papildus Latvijai būtiski neatkāpties no nepieciešamības jaunās ES rūpniecības politikas iniciatīvās uzņēmumiem pieejamo atbalsta instrumentu kontekstā nodrošināt vienlīdzīgas konkurences apstākļus visiem uzņēmumiem, īpaši MVU, ņemot vērā Latvijas ekonomikas un uzņēmumu struktūru.

1. *Papildus jau esošajām iniciatīvām, kādas nākotnes darbības dalībvalstis uzskata par prioritārām saistībā ar potenciālām stratēģiskām atkarībām tādās jomās kā veselība, aizsardzības industrija, kosmoss, digitālā joma, enerģētika un kritiski svarīgi neapstrādātie materiāli?*

Latvija uzskata, ka nākotnes sadarbība jāturpina primāri piecos jautājumos:

* Enerģētikā - pie pilnībā integrēta ES vienotā tirgus, kas nodrošina brīvu enerģijas plūsmu caur ES, izbūvējot atbilstošu infrastruktūru un iztrūkstošos starpsavienojumus. Šajā kontekstā Latvijai ir būtiska nepieciešamo elektroenerģijas un dabasgāzes starpsavienojumu izbūve, kas ir īstenojama, lielā mērā pateicoties CEF (Connecting Europe Facility) finansējumam. Latvijai svarīgi, ka turpinās darbs ES līmenī pie energoefektivitātes uzlabošanas, kā arī jāturpina stiprināt pētniecība, inovācija un konkurētspēja enerģētikas jomā, atbalstot tīras enerģijas tehnoloģijas.
* Kritiskās izejvielas un piegāžu ķēžu diversifikācija - Latvija uzskata, ka nepieciešams identificēt kritiskās izejvielas, izejmateriālus un komponentes, kas rūpniecības vajadzībām tiek ievestas no trešajām valstīm, bet to iespējamais piegādātāju loks vai valstu skaits, kurās atrodas šie piegādātāji, ir niecīgs.
  + Latvija pozitīvi vērtē iniciatīvas alternatīvu izstrādē, jo īpaši, kas fokusējas uz aktīvu zinātnes un pētniecības darbu, lai nodrošinātu piegāžu ķēžu diversifikāciju.
  + Lai novērstu pēkšņu piegāžu pārrāvumu negatīvo ietekmi, jāveido ES mēroga stratēģiskās rezerves, jāapkopo informācija par nacionālajām stratēģiskajām rezervēm (jo īpaši medicīnas jomā), kas nepieciešamības gadījumā būtu solidāri pieejamas visām dalībvalstīm.
* Regulatīvo prasību, t.sk. standartu, pārskatīšana – Latvija atbalsta, ka tiek pārskatītas prasības dažādiem preču un pakalpojumu drošības standartiem, atsakoties no nevajadzīgām un iepriekš ielobētām prasībām, bet saglabājot nepieciešamo aizsardzības līmeni. Tas veicinātu dažkārt ātrāku ražošanas pārorientēšanu ES uzņēmumiem, novēršot barjeras, kuras ir nevajadzīgas un mākslīgi radītas, lai aizsargātu valstu iekšējos tirgus.
* Valsts iestāžu sniegto pakalpojumu, pašu uzņēmumu digitalizācija un digitālo spēju attīstība, lai tādējādi sekmētu pārrobežu piegāžu ķēžu rašanos ES Vienotajā tirgū, kura priekšnoteikums, protams, ir arī līdzšinējā regulējuma pārskatīšana, pielāgošana un vienkāršošana. Būtiski ir nodrošināt svarīgo digitālās jomas spēju attīstību ES ietvaros, piemēram datu koplietošanas un skaitļošanas jomās, kā arī piegāžu ķēžu diversifikāciju. Svarīgi, ka ES kapacitāšu attīstība digitālajā jomā – līdzīgi kā atvērtās stratēģiskās autonomijas kontekstā – nenozīmē pret trešo valstu digitālajiem risinājumiem izvērstu “digitālo protekcionismu”, bet drīzāk alternatīvu risinājumu radīšanai un dažādošanai.
* Aizsardzības industrijas jomā, kopumā pozitīvi novērtējot EK piedāvājumu pilnveidot mijiedarbību starp civilo, aizsardzības un kosmosa rūpniecību, kā arī nodomu ieviest atsevišķus jaunus atbalsta pasākumus uzņēmumiem, sevišķi mazajiem un vidējiem uzņēmumiem, Latvija ir piesardzīga attiecībā uz jaunu, lielu (t.s. flagmaņprojektu) piedāvājumu, uzskatot, ka tas samazinās mazo valstu industriju iespējas pilnvērtīgi iesaistīties jaunu tehnoloģiju izstrādē šādu milzīgu projektu ietvarā.

ES atbalsta programmu radītajiem efektiem ir jāveicina industriālā noturība visās dalībvalstīs, dodot arī iespējas attīstīt vai izrādīt līderību specifiskās (nišas) jomās, t.sk. arī divējādas pielietojamības. Piemēram, Latvija pieliek pūles, lai nostiprinātu šādu līderību 5G aplikāciju inovatīvai izmantošanai aizsardzības sistēmu modernizācijā gan NATO, gan ES ietvarā. Šobrīd cenšamies uzņemties iniciatīvu, piedāvājot inovatīvu pieeju virtuālai apmācībai medicīnas jomā, kas ir īpaši aktuāla COVID pandēmijas apstākļos.

Latvija uzsver nepieciešamību nostiprināt ES sadarbību ar transatantiskajiem partneriem izpētes un pētniecības jomā, iesaistoties kopējos projektos un daloties ar tehnoloģijām (tādējādi ietaupot laiku un līdzekļus). Ieviešot jaunās tehnoloģijas militārā vidē, būtu jānodrošina transatlantiskā sadarbība.

1. *Kā kiberdrošības noturība varētu tikt iekļauta vispārīgajā stratēģisko atkarību novērtējumā?*

Latvijas kiberdrošības politikas mērķis ir stiprināt un attīstīt kiberaizsardzības spējas, paaugstinot noturību pret kiberuzbrukumiem un veicinot sabiedrības izpratni par draudiem kibertelpā. Lai veicinātu kiberdrošības noturību, iestādēm un privātajam sektoram ir jāveido spējas identificēt ļaunprātīgu rīcību un efektīvi jāsadarbojas, nodrošinot valsts pārvaldē un privātajā sektorā izpratni par apdraudējumiem un riskiem kibertelpā, un ir jārod tehniskie un cilvēkresursi, lai novērstu vai mazinātu naidīgas rīcības ietekmi.

Sabiedrībai būtiski pakalpojumi un kritiskā infrastruktūra kļūst savstarpēji atkarīgi un digitalizēti. Ar internetu savienoto lietu skaita pieaugums un, turpinot attīstīties arvien jaudīgākām datu pārraides tehnoloģijām, kuras var integrēt saimniecībās plaši izmantotas preces, pieaug iespējamie riski. Svarīgi sekmēt stratēģisko autonomiju, mazinot atkarību no produktiem, kas tiek ražoti ārpus ES. Samērīgi pasākumi ir nepieciešami ne tikai dalībvalstu līmenī, bet arī ES līmenī.

1. **Iniciatīva par ārvalstu subsīdijām, nodrošinot vienlīdzīgus konkurences apstākļus**

= *Politikas debates*

ES ir apņēmusies būt atvērta ekonomika tirdzniecības un ieguldījumu ziņā.[[9]](#footnote-10) Produktu, pakalpojumu, tehnoloģiju, kapitāla un zināšanu plūsmas uz ES un no tās ievērojami veicina ES izaugsmi, stiprinot tās konkurētspēju, radot darbvietas un atbalstot inovācijas. Negodīgas konkurences novēršana vienotajā tirgū un ārēji nozīmē arī mūsu sociālo, ekonomisko un vides vērtību un standartu veicināšanu starptautiskā līmenī.

Spēcīgs, atvērts un konkurētspējīgs vienotais tirgus labi pozicionē Eiropas uzņēmumus, lai tie varētu darboties un konkurēt pasaules mērogā. ES atvērtībai būtu jāiet kopā ar pārliecinošu rīcību, lai nodrošinātu vienlīdzīgus konkurences apstākļus, īstenotu ES intereses un aizstāvētu savas tiesības, sekojot tā sauktajam "atvērtās stratēģiskās autonomijas" modelim.

Savukārt ārvalstu subsīdijas, kā arī citi tiešie un netiešie atbalsta pasākumiem primāri trešo valstu uzņēmumiem, var apdraudēt vienlīdzīgus konkurences apstākļus ES, kas ir mūsu vērtību un labi funkcionējoša vienotā tirgus pamatā. Tas riskē samazināt izaugsmi un ietekmēt ES uzņēmumu konkurētspēju nākotnē.

Šajā sakarā EK baltajā papīrā par ārvalstu subsīdijām[[10]](#footnote-11) ierosināja vairākas pieejas, lai novērstu šādu subsīdiju kropļojošo ietekmi uz iekšējo tirgu. Ārvalstu subsīdiju iniciatīvas mērķis ir noteikt noteikumus un procedūras, lai identificētu ārvalstu subsīdijas, kas rada būtiskus konkurences traucējumus iekšējā tirgū, un lai novērstu šādus izkropļojumus iegādes, iepirkuma procedūru un vispārējās tirgus uzvedības jomā. Iniciatīvas mērķis ir veicināt godīgu konkurenci, veicināt stratēģisku autonomiju atvērtā ES un garantēt vienlīdzīgus konkurences apstākļus uzņēmumiem, kas darbojas ES.

*Diskusijas jautājumi:*

1. *Vai dalībvalstis piekrīt, ka ir jārisina jautājums par ārvalstu subsīdiju kropļojošo ietekmi iekšējā tirgū kā daļu no instrumentu kopuma, lai panāktu stratēģisku autonomiju atvērtā ES un turpinātu nodrošināt vienlīdzīgus konkurences apstākļus vienotajā tirgū?*

Latvija atbalsta nepieciešamību risināt ar atbilstošiem instrumentiemārvalstu subsīdiju kropļojošo ietekmi ES Vienotajā tirgū. Būtiski, ka šajā procesā tiek nodrošināta:

* Godīga konkurence: Stratēģiskās autonomijas nodrošināšanai ir būtiski sadalīt riskus situācijā, kad kāda no piegāžu ķēdēm pilnvērtīgi nefunkcionē. Jāveicina  uzņēmumu ekonomiski pamatotu darbību un attīstību ES, kas mazinātu risku kritiskās situācijās palikt bez būtiskām precēm vai pakalpojumiem un arī alternatīvu radīšanai jābūt balstītai uz vienotā tirgus un brīvas konkurences radītiem ieguvumiem. Būtiski ir novērtēt izvēlētās alternatīvas ietekmi uz gala patērētājiem, ņemot vērā ES *Zaļās pārejas* radītos izaicinājumus un potenciālu slogu uz ražotājiem.
* Sekmīga ārvalstu investīciju skrīninga mehānisma pārskatīšana, lai rūpīgi pārbaudītu stratēģiski svarīgu uzņēmumu pārpirkšanas darījumus un savlaicīgi identificētu un novērstu iespējamus apdraudējumus.

1. *Kādus vēl kritiskus jautājumus dalībvalstis uzskata par risināmiem attiecībā uz Eiropas sociālo, ekonomisko un vides standartu veicināšanu?*

Latvija uzskata, ka visefektīvākais veids, kā nodrošināt Eiropas sociālo, ekonomisko un vides standartu veicināšanu un tirgus atvērtības principu sekmīgu veicināšanu globālā mērogā ir pārdomāta un mērķtiecīga ES kopējās tirdzniecības politikas īstenošana, ievērojot aprites ekonomikas pamatprincipus. Latvija sagaida, ka ES turpina īstenot atvērtu un brīvu tirdzniecības politiku, slēdzot jaunus un modernizējot jau esošos tirdzniecības nolīgumus. Paralēli jānodrošina, ka jau esošie tirdzniecības partneri godprātīgi pilda nolīgumos uzņemtās saistības. Ārvalstu uzņēmumu pieejai ES Vienotajam tirgum jābūt balstītai uz savstarpēju paritāti. Būtiski novērst potenciālos riskus saistībā ar potenciāliem ierobežojumiem sadarbībai ar trešo valstu piegādātājiem, jo var tikt kropļota iekšējā konkurence ES, kā arī palielināta ekonomiskā ievainojamība, kā tirdzniecības kari un piegāžu/vērtību ķēžu pārrāvumi, uc.

**II. Citi jautājumi**

*Paziņojums “Digitālais kompass 2030: Eiropas ceļš digitālai desmitgadei*[[11]](#footnote-12) – *EK sniegta prezentācija*

**III. Latvijas delegācija**

Delegācijas vadītājs: Jurģis Miezainis,  
Ekonomikas ministrijas Parlamentārais sekretārs

Ekonomikas ministrs J. Vitenbergs

Valsts sekretārs E.Valantis

J.Zakovics, 67013067

Janis.zakovics@em.gov.lv

1. <https://www.consilium.europa.eu/media/22460/eugs-implementation-plan-st14392en16.pdf> [↑](#footnote-ref-2)
2. COM/2020/761 final [↑](#footnote-ref-3)
3. COM/2020/474 final [↑](#footnote-ref-4)
4. COM/2021/70 final [↑](#footnote-ref-5)
5. COM/2020/493 final [↑](#footnote-ref-6)
6. COM/2020/102 final [↑](#footnote-ref-7)
7. COM/2020/103 final [↑](#footnote-ref-8)
8. COM/2020/94 final [↑](#footnote-ref-9)
9. COM/2021/66 final [↑](#footnote-ref-10)
10. COM/2020/253 final [↑](#footnote-ref-11)
11. COM(2021) 118 final [↑](#footnote-ref-12)